Zmluva o poskytovaní služieb v odpadovom hospodárstve

(ďalej ako: „Zmluva“)

uzatvorená podľa zákona č. [343/2015 Z. z.](https://www.slov-lex.sk/pravne-predpisy/SK/ZZ/2015/343/20210802.html) o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) a podľa § 269 ods. 2 zákona a nasl. Obchodného zákonníka č. 513/1991 Zb. v znení neskorších predpisov

(ďalej len: „Zmluva“)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Článok I.**

**Zmluvné strany**

**OBJEDNÁVATEĽ:**

**Názov:**  **Záchranná zdravotná služba Bratislava**

**štátna príspevková organizácia**

**Sídlo: Antolská 11, 850 07 Bratislava**

V mene ktorej koná: Ing. Slavomír Gruška, MBA riaditeľ

IČO: 17336210

DIČ: 2020845827

Bankové spojenie: Štátna pokladnica

IBAN: SK85 8180 0000 0070 0028 7955

Zapísaná v: Registri právnických osôb, podnikateľov a orgánov verejnej moci vedenom Štatistickým úradom SR, registračné číslo 21005/2021

Zriadená: zriaďovacou listinou MZ SR č. 3724/1991 – A/XXI-3 s účinnosťou od 1.1.1992 v znení neskorších zmien

E-mail: [zachrana@emergency-ba.sk](mailto:zachrana@emergency-ba.sk)

Tel. sekretariát: +421 02 68 20 61 11

Kontaktná osoba: Michal Vido, vedúci úseku MTZ

E-mail: michal.vido@emergency-ba.sk

Tel: +421 911 408 020

(ďalej ako „Objednávateľ“ alebo „ZZS BA“)

a

**POSKYTOVATEĽ:**

**Názov:**

**Sídlo:**

V mene ktorej koná

IČO:

DIČ:

IČ DPH:

## Bankové spojenie:

IBAN:   
Zapísaná:

Kontaktná osoba:

E-mail:

Tel:

(ďalej len „Poskytovateľ“)

(spoločne ďalej ako: „Zmluvné strany“)

**Článok II.**

**Úvodné ustanovenia**

Objednávateľ je verejný obstarávateľ podľa zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

Objednávateľ vyhlásil vo Vestníku verejného obstarávania č. ...../2025 zo dňa .............. pod zn. .................... verejné obstarávania na predmet zákazky: „Kompletná správa procesov spojených so vznikom, skladovaním a likvidáciou nebezpečného odpadu“ (ďalej len „verejné obstarávanie“).

Táto Zmluva sa uzatvára ako výsledok verejného obstarávania, v ktorom bol Poskytovateľ úspešným uchádzačom, nakoľko jeho ponuka bola v zmysle stanovených podmienok verejného obstarávania najvýhodnejšia.

Poskytovateľ vyhlasuje, že má všetky potrebné platné povolenia na odber predmetných druhov dohodnutého odpadu, na prepravu takéhoto odpadu z miesta odberu do zariadenia Poskytovateľa, resp. do iných zmluvných zariadení Poskytovateľa určených na likvidáciu takéhoto odpadu.

Účelom tejto Zmluvy je úprava práv a povinností Zmluvných strán v súvislosti s poskytovaním predmetu zákazky podľa článku III. Zmluvy.

**Článok III.**

**Predmet zmluvy**

1. **Predmetom tejto Zmluvy je:**
2. **záväzok Poskytovateľa zabezpečiť:**

* **Kompletnú správu procesov spojených so vznikom, skladovaním a likvidáciou nebezpečného odpadu,** a to odber, prepravu a ďalšie nakladanie a zneškodnenie resp. zhodnotenie nebezpečných odpadov v rozsahu podľa prílohy č. 1 – Cenová ponuka, ktorá tvorí neoddeliteľnú súčasť tejto Zmluvy  (ďalej ako: „**Predmet plnenia**“)

**Ide najmä o poskytnutie Predmetu pnenia v tomto rozsahu, podľa uvedených položiek:**

Položka č.1: Nájom a komplexná správa skladovacích kontajnerov na nebezpečný odpad v rozsahu:

* Podľa aktuálnych potrieb objednávateľa, na základe objednávky dodanie uzatvárateľných, uzamykateľných skladovacích kontajnerov s objemom 120L, spĺňajúcich legislatívne podmienky uskladnenia nebezpečného odpadu (ďalej len „NO“) katalógového čísla 18 01 03, vrátane označenia ADR nálepkou (piktogramom: „Infekčná látka, biologické riziko č. 6.2.
* priebežná údržba prenajatých skladovacích kontajnerov podľa potrieb konkrétnej stanice ZZS BA, kontrola ich funkčnosti, resp. oprava prípadných poškodení
* zabezpečiť prepravné obaly na primerané množstvu odpadu na odvoz, ktoré musia byť označené katalógovým číslom odpadu
* pravidelná dezinfekcia kontajnera, t.j. po každom zbere odpadu
* zabezpečenie bezpečného uzavretia prepravného obalu po prevzatí nebezpečného odpadu

Položka č.2: Pravidelná kontrola odberných miest skladovania nebezpečného odpadu v rozsahu:

* pravidelná opakovaná odborná obhliadka staníc ZZS BA, ako pôvodcu odpadov, s cieľom zabezpečiť plnenie legislatívnych požiadaviek na skladovanie NO s katalógovým číslom 18 01 03
* výkon kontroly dodržiavania pravidiel/ povinností v oblasti nakladania s NO s katalógovým číslom 18 01 03 v súlade s platnou právnou úpravou, na každej stanici ZZS BA
* dodanie správy o vykonaní kontroly/auditu spolu so zisteniami a odporúčaniami jednotlivo za každé odberné miesto v papierovej a elektronickej forme
* výkon min. 2x ročne v mesiacoch jún a december, resp. podľa potreby

Položka č.3: Odber nebezpečného odpadu priamo u pôvodcu a jeho preprava v rozsahu:

* odber NO s katalógovým číslom 18 01 03 zo staníc ZZS BA v zmysle a za podmienok dodržania platnej legislatívy, upravujúcej nakladanie s odpadom a s nebezpečným odpadom, napr. zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon č. 79/2015 Z. z.“), vyhláška MŽP SR č. 365/2015 Z. z., ktorou sa ustanovuje Katalóg odpadov v znení neskorších predpisov(ďalej len „vyhláška MŽP SR č. 365/2015 Z. z.“), vyhláška MŽP SR č. 371/2015 Z. z., ktorou sa vykonávajú niektoré ustanovenia zákona o odpadoch v znení neskorších predpisov (ďalej len „vyhláška MŽP SR č. 371/2015 Z. z.“), vyhláška MZ SR č. 553/2007 Z. z., ktorou sa ustanovujú podrobnosti o požiadavkách na prevádzku zdravotníckych zariadení z hľadiska ochrany zdravia v znení neskorších predpisov (ďalej len „vyhláška MZ SR č. 553/2007 Z. z.“)
* preprava odobratého odpadu v zmysle platnej legislatívy – dodržanie ustanovení Európskej dohody o medzinárodnej cestnej preprave nebezpečných vecí po ceste (ADR) - a vykládka na mieste likvidácie
* **výkon: 1 x za 7 dní (4x mesačne)** výnimočne podľa potreby, s ohľadom na potreby ZZS BA podľa množstva odpadov vzniknutých na jednotlivých staniciach ZZS BA. V prípade potreby odvozu mimo harmonogramu bude tento odber hlásený poskytovateľovi telefonicky alebo e-mailom

Položka č.4 - Zabezpečenie zhodnotenia alebo zneškodnenia nebezpečných odpadov v súlade s platnou legislatívou

* zhodnotenie alebo zneškodnenie odobratého odpadu. Uvedené množstvá sa môžu počas trvania zmluvy meniť, poskytovateľ bude fakturovať na základe jednotkovej ceny uvedenej v Prílohe č. 1 – Cenová ponuka
* zabezpečenie zhodnotenia/zneškodnenia odobratého odpadu, v zmysle zákona č. 79/2015 Z. z. o odpadoch a o zmene a doplnení niektorých zákonov
* **výkon: 1 x za 7 dní (4x mesačne)** na každom odbernom mieste, výnimočne podľa potreby, s ohľadom na potreby ZZS BA podľa množstva odpadov vzniknutých na jednotlivých staniciach ZZS BA. V prípade potreby odvozu mimo harmonogramu bude tento odber hlásený poskytovateľovi telefonicky alebo e-mailom

Položka č.5: Zabezpečenie administratívy súvisiacej s odberom, resp. odvozom, prepravou a likvidáciou odpadu v rozsahu:

* vypracovanie a aktualizácia prevádzkových poriadkov a havarijných plánov v zmysle platnej legislatívy
* poradenstvo v oblasti nakladania s NO
* vypracovanie a dodanie identifikačných listov NO pre každú stanicu ZZS BA osobitne
* pravidelné dodávanie SLNO pre každú stanicu ZZS BA
* priebežná evidencia nebezpečného odpadu podľa druhu na evidenčnom liste v elektronickej podobe za každú stanicu ZZS BA
* ohlásenie o prepravovanom nebezpečnom odpade za každú stanicu ZZS BA
* vypracovanie Ohlásení o vzniku odpadu a nakladaní s ním v zmysle vyhlášky MŽP SR č. 366/2015 o evidenčnej povinnosti a ohlasovacej povinnosti a následne podľa 89/2024 Z. z. o evidenčnej a ohlasovacej povinnosti
* sledovanie aktuálnych zmien ohľadne evidenčnej a ohlasovacej povinnosti a ich následná aplikácia
* kompletná správa a archivácia dokumentácie
* zastupovanie ZZS BA v prípadných konaniach pred orgánmi štátnej správy odpadového hospodárstva (Ministerstvo životného prostredia Slovenskej republiky, Krajský úrad životného prostredia a Okresný úrad životného prostredia)
* výkon: 4x mesačne na každom odbernom mieste, výnimočne podľa potreby s ohľadom na potreby ZZS BA podľa množstva odpadov vzniknutých na jednotlivých staniciach ZZS BA. V prípade potreby odvozu mimo harmonogramu bude tento odber hlásený poskytovateľovi telefonicky alebo e-mailom

Položka č.6: Dodanie jednorazových klinik boxov určených pre uskladnenie ostrých odpadov v rozsahu:

* zabezpečenie potrebného počtu jednorazových klinik boxov v objeme 60l, dodanie jednorazových klinik boxov na odpad 18 01 03 na každé odberné miesto na základe vystavenej objednávky
* výkon: max. 1x mesačne na každom odbernom mieste, resp. podľa potreby/objednávky, s ohľadom na potreby ZZS BA podľa množstva odpadov vzniknutých na jednotlivých staniciach ZZS BA. V prípade potreby odvozu mimo harmonogramu bude tento odber hlásený poskytovateľovi telefonicky alebo e-mailom

(ďalej spolu ako: „Predmet zmluvy“)

1. **záväzok Objednávateľa zaplatiť Poskytovateľovi** za riadne a včas dodaný Predmet zmluvy a v zmysle tejto Zmluvy, Ceny v zmysle položiek podľa Prílohy č. 1 - Cenová ponuka, z celkového finančného objemu podľa bodu 4. čl. VI. tejto Zmluvy.
2. Odpadmi pre účely tejto Zmluvy sú odpady uvedené v Zozname odpadov, podľa vyhlášky č. 365/2015 Z. z., ktorou sa ustanovuje katalóg odpadov, pod katalógovým číslom: 18 01 03, pod názvom: Odpady, na ktorých zber a odstraňovanie sú kladené osobitné požiadavky s ohľadom na prevencie infekcie, kategória odpadu: N.
3. Poskytovateľ je príjemcom odobratého odpadu a je oprávnený nakladať s odpadom v rozsahu činnosti podľa tejto Zmluvy, v súlade so zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov.
4. Objednávateľ nie je povinný odobrať predpokladané množstvo jednotlivých druhov služieb tvoriacich predmet plnenia zmluvy, ani vyčerpať predpokladaný finančný objem. Celkové odobraté množstvo predmetu plnenia Zmluvy bude závisieť od finančných možností a konečných potrieb Objednávateľa.
5. Poskytovateľ sa zaväzuje zabezpečiť odber odpadu z odberných miest odpadu a prepravu odobratých odpadov z odberného miesta na miesto likvidácie, a to prípadne aj prostredníctvom svojho prepravcu, podľa podmienok stanovených v tejto Zmluve. Poskytovateľ zabezpečuje odber odpadu na vlastné náklady a vlastnú zodpovednosť v súlade s platnými zákonnými predpismi v odpadovom hospodárstve v Slovenskej republike v dohodnutých termínoch.
6. Odbernými miestami odpadu sa pre účel tejto Zmluvy rozumejú pracoviská Objednávateľa - stanice ZZS BA, uvedené v Prílohe č. 2 Zmluvy (ďalej ako „Odberné miesta“). Objednávateľ si vyhradzuje právo zvýšiť počet skladovacích kontajnerov na nebezpečný odpad v prípade potreby, podľa množstva odpadov vzniknutých na jednotlivých Odberných miestach.
7. **Odberné miesta, ktoré tvoria Prílohu č. 2 Zmluvy,** nie sú fixné, t. j. v priebehu účinnosti tejto Zmluvy môže dôjsť k ich zúženiu v podobe výmazu niektorých Odberných miest zo zoznamu, alebo o jeho rozšírenie v podobe pridania nových Odberných miest do zoznamu. Objednávateľ si preto počas účinnosti tejto Zmluvy vyhradzuje právo upresňovať počty Odberných miest uvedených v rílohe č. 2 Zmluvy a Poskytovateľ toto právo akceptuje.
8. Zmena, resp. aktualizácia Prílohy č. 2 Zmluvy: „Zoznam odberných miest ZZS BA“ sa uskutoční spôsobom, že Objednávateľ písomne oznámi Poskytovateľovi podľa článku XI. Zmluvy (pripúšťa sa elektronická komunikácia) každú zmenu týkajúcu sa „Zoznamu odberných miest ZZS BA“, t. z. zúženie v podobe výmazu niektorých Odberných miest zo zoznamu, alebo o jeho rozšírenie v podobe pridania nových Odberných miest do zoznamu.

**Článok IV.**

**Forma a spôsob plnenia**

1. Za účelom riadnej spolupráce sa Zmluvné strany zaväzujú vzájomnou súčinnosťou.
2. Poskytovanie služieb Predmetu plnenia bude zabezpečované Poskytovateľom v súlade: so Zákonom č. 79/2015 Z. z. o odpadoch a o zmene a doplnení niektorých zákonov,

a) s vyhláškou MŽP SR č. 366/2015 Z. z. o evidenčnej povinnosti a ohlasovacej povinnosti a vyhláškou MŽP SR č. 371/2015 Z. z., ktorou sa vykonávajú niektoré ustanovenia Zákona o odpadoch

b) s vyhláškou MŽP SR č. 365/2015 Z. z., ktorou sa ustanovuje Katalóg odpadov.

1. Odvoz odpadu sa bude uskutočňovať predovšetkým podľa dohodnutého harmonogramu zo všetkých odberných miest odpadu. V prípade potreby odberu odpadu mimo harmonogram bude tento nahlásený telefonicky alebo e-mailom na kontaktné miesta uvedené v záhlaví Zmluvy, pričom odber Poskytovateľ uskutoční na základe takejto objednávky Objednávateľa doručenej mu aspoň 3 dni pred požadovaným odberom.
2. Zmluvné strany sa dohodli, že harmonogram odberu odpadu, na základe ktorého bude Poskytovateľ odoberať od Objednávateľa odpad pochádzajúci z činnosti Objednávateľa, vypracujú do 10 dní od účinnosti Zmluvy. Zostavenie harmonogramu bude vychádzať z predpokladaného množstva a z predpokladanej frekvencie odberu odpadu, s ohľadom na požiadavky uvedené v nesledujúcich bodoch:
   1. odber odpadu s katalógovým číslom 18 01 03 bude na staniciach ZZS BA uskutočnený 4× do mesiaca v súlade s platnou legislatívou, (v prípade potreby...)

4.2. maximálne povolené množstvo na odvoz NO je 1 tona za rok na jednu stanicu ZZS BA bez potreby Súhlasu na nakladanie s nebezpečným odpadom,

4.3 maximálne povolené množstvo na prepravu NO je 1 tona za rok za jednu stanicu ZZS BA bez potreby Súhlasu na nakladanie s nebezpečným odpadom.

1. Po prekročení množstva NO, uvedeného v bodoch 4.2 a 4.3 tohto článku, je potrebné požiadať príslušný Okresný úrad, odbor starostlivosti o životné prostredie o Súhlas na nakladanie s nebezpečným odpadom, resp. o Súhlas na nakladanie s nebezpečným odpadom vrátane jeho prepravy. Poskytovateľ sa zaväzuje poskytnúť Objednávateľovi súčinnosť pri tomto druhu udelenia súhlasu.
2. Zabezpečenie odberu, odvozu a prepravy odpadu do zariadenia na spracovanie NO zo strany Poskytovateľa musí okrem iného zahŕňať aj správne vyplnenie SLNO pred odvozom odpadu, a to zapísanie katalógového čísla odpadu v zhode s jeho názvom podľa vyhlášky č. 365/2015 Z.z., príslušný Y – kód, množstvo odpadu, kontaktné osoby Poskytovateľa a Objednávateľa, ako pôvodcu odpadu. V prípade, ak je na jednej prevádzke viac staníc, je pri odvoze odpadu postačujúce vyplniť SLNO iba pre každú prevádzku.
3. Poskytovateľ sa zaväzuje, že:
   1. Prevezie odpad z miesta odberu na vlastné náklady a zabezpečí jeho zneškodnenie vo vlastnom autorizovanom zariadení alebo u iných autorizovaných zneškodňovateľov spôsobmi v súlade s príslušnými právnymi predpismi.
   2. Predloží platný súhlas na prepravu nebezpečných odpadov vydaný príslušným orgánom, ktorý bude tvoriť prílohu č. 3 tejto Zmluvy a bude jej neoddeliteľnou súčasťou. Tento súhlas musí byť platný počas platnosti tejto Zmluvy. V prípade ak súhlas priložený v prílohe č. 3 má stratiť platnosť počas trvania tejto Zmluvy, poskytovateľ je povinný zabezpečiť vydanie nového súhlasu tak, aby nedošlo počas platnosti tejto Zmluvy k stavu, že poskytovateľ nebude mať platný súhlas.
   3. Bude spolupracovať s Objednávateľom na jednotlivých miestach plnenia Zmluvy.
   4. Zabezpečí aktualizáciu Programu odpadového hospodárstva Objednávateľa po uplynutí jeho platnosti.
   5. Zabezpečí potrebné transportné obaly na odpad.
   6. Zabezpečí dohodnutie odberu, vybavenie odberu sprievodnými a identifikačnými listami, kontrolu výkonu, kontrolu fakturácie, kompletáž a spracovanie sprievodných listov, vedenie evidencie v zmysle podmienok „Súhlasu...“ resp. ustanovení relevantného zákona.
   7. V prípade potreby vypracuje havarijný plán a prevádzkový poriadok pre odberné miesto.
   8. Bude dodržiavať počas realizácie predmetu Zmluvy podmienky bezpečnosti a ochrany zdravia pri práci na pracoviskách Objednávateľa a príslušné právne predpisy súvisiace s ochranou životného prostredia. Od momentu prevzatia odpadu na prepravu je Poskytovateľ zodpovedný za manipuláciu s týmto odpadom a za ochranu životného prostredia v súlade s platnými právnymi predpismi.
   9. Zabezpečí samostatné váženie odpadu, prevzatého od Objednávateľa, podľa katalógových čísel, na certifikovanom vážnom zariadení.
4. Objednávateľ je povinný prepravné obaly riadne uzatvoriť, aby nedošlo k nežiadúcemu úniku odpadu pri ďalšej manipulácii s odpadom.
5. Odpad, ktorý tvoria ostré predmety (jednorazové striekačky s ihlou, sklo a ostré úlomky) je povinný Objednávateľ uložiť do pevných , hrubostenných jednorazových obalov.
6. Objednávateľ' je oprávnený kontrolovať plnenie Predmetu plnenia kedykoľvek počas trvania Zmluvy, vrátane kontroly hmotnosti odpadov. Objednávateľ je oprávnený kontrolovať' u Poskytovateľa dodržiavanie platných predpisov, dodržiavanie prác podľa harmonogramu a dožadovať' sa odstránenia zistených nedostatkov.
7. Ak Poskytovateľ z konkrétnych dôvodov nemôže realizovať v dohodnutom termíne povinnosti vyplývajúce mu z predmetu tejto Zmluvy, je povinný o tejto skutočnosti bezodkladne informovať Objednávateľa a svoje povinnosti si splniť v čo najkratšom možnom termíne.
8. Poskytovateľ je povinný zabezpečiť uzamykanie skladovacích kontajnerov tak, aby sa zabránilo jeho prípadnému odcudzeniu, nežiadúcemu odvozu, zahadzovaniu odpadu tretími osobami alebo nezákonnému umiestneniu.

**Článok V.**

**Doba trvania**

**Zmluva sa uzatvára na dobu určitú, a to na obdobie 24 mesiacov odo dňa jej účinnosti alebo do vyčerpania finančného limitu** uvedeného v bode 4  článku VI. tejto Zmluvy, podľa toho, ktorá skutočnosť nastane skôr.

**Článok VI.**

**Cena**

1. Cena za činnosti Predmetu plnenia je stanovená dohodou Zmluvných strán na základe výsledku verejného obstarávania ako cena konečná v súlade so zákonom Národnej rady Slovenskej republiky č. [18/1996 Z. z.](https://www.slov-lex.sk/pravne-predpisy/SK/ZZ/1996/18/20200721) o cenách v znení neskorších predpisov a vyhlášky Ministerstva financií Slovenskej republiky č. [87/1996 Z. z](https://www.slov-lex.sk/pravne-predpisy/SK/ZZ/1996/87/20200101)., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov.
2. **Ceny za jednotlivé položky** v zmysle tejto Zmluvy sú uvedené **v** **Prílohe č. 1 – Cenová ponuka,**na základe cenovej ponuky Poskytovateľa podanej v rámci verejného obstarávania (ďalej ako: „Cena“).
3. **Ceny sú dohodnuté bez dane z pridanej hodnoty (ďalej len „DPH“). K cenám sa pripočíta DPH v sadzbe platnej podľa všeobecne záväzných predpisov v deň zdaniteľného plnenia.**
4. **Maximálny finančný limit** za poskytovanie Predmetu zmluvy je dohodnutý na sumu **................................. bez DPH.**
5. Fakturované Ceny za činnosti Predmetu zmluvy budú vychádzať z jednotkových cien bez DPH z Prílohy č. 1 - Cenová ponuka, s pripočítaním sadzby DPH pri každom vzniku daňovej povinnosti, platnej v deň vzniku daňovej povinnosti. Zmluvné strany sa dohodli, že v prípade ak počas platnosti tejto Zmluvy nastanú legislatívne zmeny sadzieb DPH a budú sa dotýkať Predmetu plnenia v Prílohe č. 1 - Cenová ponuka, tieto zmeny sa nebudú upravovať dodatkami k tejto Zmluve. Poskytovateľ zašle Objednávateľovi bezodkladne zoznam jednotlivých položiek Predmetu zmluvy s cenami bez DPH, s príslušnou platnou sadzbou DPH a s cenami s DPH, a to elektronicky prostredníctvom e-mailov uvedených v záhlaví Zmluvy. Následne si Zmluvné strany zmenu cien s DPH písomne odsúhlasia, spravidla elektronicky.
6. Dohodnuté jednotkové ceny bez DPH za jednotlivé položky Predmetu zmluvy podľa Prílohy č. 1 - Cenová ponuka, sú konečné najvyššie prípustné, sú neprekročiteľné a platné po celú dobu trvania tejto Zmluvy. Sú v nej zahrnuté všetky poplatky či náklady Poskytovateľa v súvislosti s plnením podľa Zmluvy. Poskytovateľ sa zaväzuje, že nebude samostatne účtovať dopravné náklady.
7. Poskytovateľ je povinný počas trvania Zmluvy priebežne sledovať čerpanie finančného limitu podľa bodu 4. tohto článku tak, aby boli finančne pokryté všetky jeho plnenia na základe požiadaviek Objednávateľa a je zároveň povinný posielať Objednávateľovi takýto prehľad čerpania finančného limitu podľa tejto Zmluvy raz mesačne, v lehote do 10. dňa príslušného mesiaca.
8. Poskytovateľ sa zaväzuje, že pohľadávku voči Objednávateľovi, ktorá mu, ako veriteľovi, vznikne z tohto zmluvného vzťahu, nepostúpi podľa § 524 a nasl. zákona č. 40/1964 Zb. Občiansky zákonník v znení neskorších predpisov (ďalej len „OZ“) tretej osobe bez predchádzajúceho písomného súhlasu Objednávateľa, ako dlžníka. Postúpenie pohľadávky Poskytovateľom bez predchádzajúceho písomného súhlasu Objednávateľa je neplatné podľa § 39 OZ. Súhlas Objednávateľa je platný len za podmienky, že bol na takýto úkon udelený predchádzajúci písomný súhlas jeho zriaďovateľa (Ministerstvo zdravotníctva Slovenskej republiky).

**Článok VII.**

**Platobné podmienky**

1. Zmluvné strany sa dohodli na spôsobe platenia prostredníctvom bezhotovostného platobného styku, ktorý sa bude realizovať výhradne prevodným príkazom na základe faktúry vystavenej Poskytovateľom.
2. Daňovým dokladom je pre Zmluvné strany faktúra. Poskytovateľ je povinný vystaviť faktúru za dodanie Predmetu zmluvy a doručiť ju Objednávateľovi podľa bodu 3. tohto článku **najneskôr do 10. pracovného dňa mesiaca nasledujúceho po mesiaci,** v ktorom boli služby Predmetu plnenia poskytnuté.
3. Poskytovateľ vystavené faktúry zašle Objednávateľovi elektronickou poštou na e-mailovú adresu: [**faktury@emergency-ba.sk**.](mailto:faktury@emergency-ba.sk) Objednávateľ podpisom tejto Zmluvy udeľuje Poskytovateľovi súhlas k zasielaniu faktúr v elektronickej forme v súlade s ustanovením § 71 ods. 1 písm. b) zákona č. 222/2004 Z. z. o dani z pridanej hodnoty (ďalej len „**zákon o DPH**“). V predmete e-mailu, ktorým bude elektronická faktúra zasielaná, musí byť (za účelom základnej identifikácie) uvedené slovo: „faktúra“, „invoice“, „dobropis“, „ťarchopis“; popri tomto označení môžu byť v predmete e-mailu uvedené aj ďalšie znaky, slúžiace k bližšej identifikácii (čísla alebo písmená). Elektronická faktúra musí byť vystavená len vo formátoch súborov PDF, TIF, JPEG, BMP a nesmie byť zaheslovaná, zamknutá na tlačenie, ani komprimovaná. Poskytovateľ je povinný zabezpečiť vierohodnosť pôvodu a neporušenosť obsahu faktúry, vyhotovenej v elektronickej forme, v súlade s podmienkami zákona o DPH. Podpis faktúry kvalifikovaným elektronickým podpisom sa nevyžaduje.
4. Faktúra musí obsahovať všetky náležitosti elektronického daňového dokladu podľa zákona o DPH a zákona č. 431/2002 Z. z. o účtovníctve v znení neskorších predpisov. Prílohou faktúry musí byť objednávka a odsúhlasené dodacie listy.
5. Doba splatnosti faktúry sa dojednáva na 30 dní, odo dňa jej doručenia Objednávateľovi podľa bodu 3. tohto článku.
6. V prípade, že faktúra nebude obsahovať predpísané náležitosti, resp. budú v nej uvedené nesprávne alebo neúplné údaje v rozpore s platnou právnou úpravou alebo touto Zmluvou, je Objednávateľ oprávnený túto faktúru vrátiť Poskytovateľovi pred jej splatnosťou. V prípade opravenej alebo novej faktúry plynie nová 30 dňová lehota splatnosti od jej doručenia Objednávateľovi.

**Článok VIII.**

**Subdodávky**

1. Poskytovateľ môže zabezpečiť časť plnenia predmetu Zmluvy prostredníctvom svojich subdodávateľov. Poskytovateľ garantuje spôsobilosť subdodávateľov pre plnenie predmetu Zmluvy. Poskytovateľ zodpovedá za celé a riadne plnenie zmluvy počas celého trvania zmluvného vzťahu s Objednávateľom, a to bez ohľadu na to, či Poskytovateľ použil subdodávky alebo nie, v akom rozsahu a za akých podmienok. Objednávateľ nenesie akúkoľvek zodpovednosť voči subdodávateľom Poskytovateľa.
2. Poskytovateľ je povinný oznámiť Objednávateľovi údaje o každom subdodávateľovi a akúkoľvek zmenu údajov o subdodávateľovi, do piatich pracovných dní odo dňa, kedy táto skutočnosť nastala.
3. Poskytovateľ má právo na zmenu subdodávateľa alebo na doplnenie nového subdodávateľa vo vzťahu k predmetu tejto Zmluvy, len po predchádzajúcom písomnom schválení takejto zmeny alebo doplnenia Objednávateľom. Poskytovateľ je povinný k žiadosti o schválenie predložiť Objednávateľovi identifikáciu subdodávateľa, predmet subdodávky, predpokladaný podiel zákazky zadávaný subdodávateľovi a osobu oprávnenú konať za subdodávateľa (meno a priezvisko, adresa pobytu, dátum narodenia).

**4**. Porušenie povinností Poskytovateľ uvedených v tomto článku Zmluvy sa považuje za podstatné porušenie zmluvných povinností.

Článok IX.

**Zmluvné pokuty a zodpovednosť za škody**

V prípade omeškania Objednávateľa s úhradou faktúry môže Poskytovateľ vyúčtovať Objednávateľovi úroky z omeškania vo výške 0,01 % z dlžnej čiastky za každý deň omeškania.

Poskytovateľ zodpovedá za škodu spôsobenú svojou činnosťou pri plnení tejto Zmluvy. Poskytovateľ nesie právnu zodpovednosť za škody, vzniknuté uložením sankcií za porušenie platných predpisov a ktoré preukázateľne vznikli v súvislosti s neplnením povinností Poskytovateľa podľa tejto Zmluvy.

Poskytovateľ zodpovedá za to, že Predmet plnenia bude realizovaný s náležitou odbornou starostlivosťou, podľa podmienok dohodnutých v tejto Zmluve a v súlade so všeobecne záväznými právnymi predpismi platnými a účinnými na území Slovenskej republiky a právne záväznými aktmi Európskej únie a Európskych spoločenstiev a medzinárodnými zmluvami, ktorými je Slovenská republika viazaná.

Poskytovateľ v rámci plnenia Predmetu plnenia pre Objednávateľa zodpovedá za kvalitu poskytovaných služieb. Poskytovateľ sa zaväzuje prípadné vady plnenia odstrániť bez zbytočného odkladu po uplatnení reklamácie Objednávateľa na vlastné náklady. Ak vada plnenia spočíva v neprevzatí odpadu je Poskytovateľ povinný odber odpadu realizovať najneskôr do 2 pracovných dní od doručenia reklamácie.

Objednávateľ je povinný reklamovať vadné plnenie bez zbytočného odkladu, a to písomným oznámením vád plnenia Poskytovateľovi.

Ak si Poskytovateľ nesplní ktorúkoľvek povinnosť Predmetu plnenia podľa čl. III. v spojení s čl. IV tejto Zmluvy alebo inú zmluvnú povinnosť, alebo sa Poskytovateľ dostane do omeškania s riadnym plnením týchto povinností, je Objednávateľ oprávnený požadovať od neho zaplatenie zmluvnej pokuty vo výške 300,00 EUR za každé jednotlivé porušenie zmluvnej povinnosti.

Objednávateľ je popri nároku na zmluvnú pokutu oprávnený požadovať aj náhradu škody vzniknutej porušením povinnosti Poskytovateľa podľa tejto Zmluvy, a to v rozsahu, v akom výška škody presahuje zmluvnú pokutu zaplatenú Poskytovateľom.

Zmluvná pokuta je splatná do 14 dní odo dňa, kedy Objednávateľ vyzval Poskytovateľa na jej zaplatenie.

Úhradou zmluvnej pokuty nie je dotknuté právo Objednávateľa na náhradu škody podľa platných právnych predpisov, o ktorú vzniknutá škoda presahuje dohodnutú zmluvnú pokutu.

Zaplatením zmluvnej pokuty nezaniká povinnosť Poskytovateľa splniť zmluvnú povinnosť zabezpečenú zmluvnou pokutou.

Zmluvné strany vyhlasujú a potvrdzujú, že dojednaná výška zmluvných pokút je primeraná významu zabezpečovaných zmluvných povinností a prípadným následkom ich porušenia.

Zodpovednosť za škodu spôsobenú porušením povinností podľa zákona alebo tejto Zmluvy sa riadi podľa §  373 a nasl. Obchodného zákonníka, pričom za škodu pre účely tejto Zmluvy považujú aj pokuty alebo iné majetkové sankcie udelené Objednávateľovi v dôsledku porušenia povinností Poskytovateľa podľa zákona alebo tejto Zmluvy.

Zmluvné strany sa zaväzujú upozorniť druhú zmluvnú stranu bez zbytočného odkladu na akékoľvek vzniknuté okolnosti brániace riadnemu a včasnému plneniu tejto Zmluvy alebo vylučujúce zodpovednosť.

**Článok X.**

**Ukončenie Zmluvy**

1. Zmluvné strany sa dohodli, že Zmluvu je možné skončiť:
2. písomnou dohodou Zmluvných strán,
3. odstúpením od Zmluvy v prípade podstatného porušenia Zmluvy druhou zmluvnou stranou,
4. písomnou výpoveďou zo strany Objednávateľa kedykoľvek, a to aj bez uvedenia dôvodu, pričom výpovedná doba je 3 mesiace a začína plynúť prvým dňom mesiaca nasledujúceho po mesiaci, v ktorom bola výpoveď Poskytovateľovi doručená,
5. vyčerpaním finančného limitu podľa čl. VI. bodu 4. Zmluvy, alebo uplynutím doby, na ktorú bola Zmluva uzavretá podľa čl. V. Zmluvy.
6. Zmluvná strana je oprávnená od tejto Zmluvy odstúpiť v prípadoch, ak druhá zmluvná strana poruší niektorú z povinností vyplývajúcich z tejto Zmluvy. V prípade porušenia Zmluvy podstatným spôsobom je Objednávateľ oprávnený odstúpiť od Zmluvy bezodkladne po tom, ako sa o porušení dozvie. V prípade, ak porušenie Zmluvy Poskytovateľom nemá charakter podstatného porušenia, Objednávateľ je oprávnený odstúpiť od Zmluvy v prípade, ak Poskytovateľ neodstráni porušenie povinností alebo jeho následky ani v dodatočnej primeranej lehote, ktorú mu Objednávateľ určí.
7. Podstatným porušením Zmluvy je:
8. v prípade Poskytovateľa - porušenie ktorejkoľvek zmluvnej podmienky, alebo ktoréhokoľvek ustanovenia Zmluvy, vrátane Príloh;
9. v prípade Objednávateľa - opakované oneskorenie s platením faktúr; pod opakovaným oneskorením sa pre účely tejto Zmluvy rozumie najmenej 3 razy a pod podstatným oneskorením sa rozumie viac ako 30 dní.
10. Objednávateľ je oprávnený odstúpiť od Zmluvy aj vtedy, ak druhá zmluvná strana podá na seba návrh na vyhlásenie konkurzu alebo návrh na povolenie reštrukturalizácie, alebo ak bude na majetok zmluvnej strany vyhlásený konkurz alebo povolená reštrukturalizácia na základe návrhu ktorejkoľvek tretej osoby, alebo ak je zamietnutý návrh na vyhlásenie konkurzu pre nedostatok majetku, alebo ak Poskytovateľ vstúpi do likvidácie alebo pokiaľ sa stane zrejmým, že druhá zmluvná strana nie je ďalej schopná plniť túto Zmluvu z dôvodu straty oprávnenia (vrátane autorizácie výrobcu) potrebného na plnenie tejto Zmluvy. Uvedené skutočnosti je Poskytovateľ bezodkladne povinný oznámiť Objednávateľovi.
11. Odstúpiť od tejto Zmluvy je možné zo strany Objednávateľa aj z dôvodov uvedených v § 19 zákona o verejnom obstarávaní a § 15 č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
12. Odstúpenie od tejto Zmluvy sa vykoná písomným oznámením odstupujúcej zmluvnej strany adresovaným druhej zmluvnej strane. Oznámenie musí obsahovať dôvody odstúpenia od tejto Zmluvy. Odstúpenie je účinné okamihom jeho doručenia druhej zmluvnej strane.
13. Vzhľadom na rámcový charakter tejto Zmluvy sa Zmluvné strany pre prípad odstúpenia od Zmluvy dohodli na vylúčení aplikácie § 351 ods. 2 Obchodného zákonníka.
14. Odstúpením od tejto Zmluvy nie sú dotknuté nároky strán na náhradu škody vzniknutú porušením tejto Zmluvy, nároky na zmluvné alebo zákonné sankcie a tie práva a povinnosti, ktoré podľa prejavenej vôle zmluvných strán alebo vzhľadom na svoju povahu majú trvať aj po ukončení tejto Zmluvy.
15. Všetky udalosti alebo okolnosti, ktorým zmluvná strana predvídateľnými prostriedkami nemôže zabrániť a ktoré sa nachádzajú mimo sféry jej vplyvu – vyššia moc – oslobodzujú dotknutú zmluvnú stranu na obdobie ich vplyvu a v rozsahu ich účinku od zmluvných povinností bez toho, aby druhej zmluvnej strane vznikli akékoľvek nároky na náhradu škody. Dotknutá zmluvná strana je povinná druhú zmluvnú stranu okamžite informovať o druhu a predpokladanej dĺžke trvania uvedeného obmedzenia.

**Článok XI.**

**Doručovanie a komunikácia Zmluvných strán**

* + - 1. Zmluvné strany sa dohodli, že **písomná komunikácia ohľadom činností Predmetu zmluvy a plnenia podmienok podľa tejto Zmluvy** **bude prebiehať elektronicky prostredníctvom elektronickej pošty** a kontaktných osôb a kontaktov uvedených v záhlaví Zmluvy.

1. Zmluvné strany sú oprávnené počas trvania Zmluvy meniť kontaktné osoby a kontakty alebo iný komunikačný kanál určený na komunikáciu podľa predchádzajúceho bodu Zmluvy, pričom túto zmenu si budú povinné navzájom vopred písomne odsúhlasovať (stačí elektronicky).
2. Poskytovateľ je povinný počas celej doby trvania Zmluvy udržiavať dohodnuté e-mailové adresy vo funkčnom a dostupnom stave, a to 24 hodín denne 7 dní v týždni.
3. Komunikácia medzi Zmluvnými stranami bude prebiehať prostredníctvom kontaktných osôb, oprávnených na konanie vo veciach tejto Zmluvy, uvedených v záhlaví Zmluvy, prípadne nimi poverených alebo splnomocnených osôb, v písomnej podobe. Písomnú formu považujú Zmluvné strany za zachovanú v bežných veciach aj v prípade elektronickej komunikácie (e-mail) na adresy uvedené v záhlaví Zmluvy alebo oznámené spôsobom podľa nasledujúceho bodu Zmluvy. Pre vylúčenie akýchkoľvek pochybností, žiadne oznámenie týkajúce sa porušenia tejto Zmluvy, výzva na plnenie akejkoľvek povinnosti alebo ukončenia Zmluvy sa nepovažujú za bežné.
4. Všetky oznámenia medzi Zmluvnými stranami týkajúce sa porušenia Zmluvy, výzvy na plnenie akejkoľvek povinnosti alebo ukončenia Zmluvy sa nepovažujú za bežné a preto musia byť vykonané v písomnej podobe a druhej zmluvnej strane doručené buď osobne alebo doporučeným listom, či inou formou registrovaného poštového styku na adresu uvedenú v záhlaví Zmluvy, ak nie je ustanovené alebo Zmluvnými stranami dohodnuté inak.
5. Všetky písomné podania a iné oznámenia, ktoré sa doručujú Zmluvným stranám, je potrebné doručovať: osobne alebo kuriérom, doporučenou listovou zásielkou alebo elektronickou poštou.
6. Písomnosti doručované osobne alebo kuriérom sa doručujú druhej zmluvnej strane alebo osobe oprávnenej prijímať písomnosti za zmluvnú stranu, na adresu uvedenú v záhlaví tejto Zmluvy, pokiaľ sa Zmluvné strany nedohodnú inak a považujú sa za doručené dňom, kedy zmluvná strana alebo oprávnená osoba písomne potvrdila ich prijatie.
7. Písomnosti doručované listovou zásielkou sa doručujú druhej zmluvnej strane spravidla prostredníctvom pošty, a to doporučene, alebo doporučene do vlastných rúk a považujú za doručené v deň, v ktorom zmluvná strana potvrdila písomne prijatie zásielky, v deň, v ktorom zmluvná strana odoprela prijať zásielku, v deň, ktorým márne uplynula odberná lehota pre vyzdvihnutie zásielky na pošte, alebo v deň, v ktorý bola na zásielke zamestnancom pošty vyznačená poznámka, že „adresát sa odsťahoval“, „adresát je neznámy“ alebo iná obdobná poznámka, ktorá podľa poštového poriadku znamená nedoručiteľnosť zásielky.

1. Písomnosti doručované e-mailom sa považujú za riadne doručené momentom ich odoslania na e-mail kontaktnej osoby zmluvnej strany, prípadne na e-mail, na ktorom sa Zmluvné strany vopred dohodnú.

1. Ustanoveniami podľa tohto článku Zmluvy sa bude spravovať doručovanie všetkých písomností medzi Zmluvnými stranami, pokiaľ to nie je v rozpore so všeobecne záväznými právnymi predpismi alebo pokiaľ v tejto Zmluve nie je upravené inak.

**Článok XII.**

**Ochrana a zabezpečenie dôverných informácií**

Objednávateľ výslovne upozorňuje Poskytovateľa, že je súčasťou kritickej infraštruktúry štátu a subjektom hospodárskej mobilizácie, v dôsledku čoho sú akékoľvek informácie týkajúce sa najmä, nie však výlučne, informačnej a kybernetickej bezpečnosti Objednávateľa striktne dôverné.

Za dôverné informácie sa pre účely tejto Zmluvy považujú všetky informácie bez ohľadu na ich formu, vrátane dát, dokumentov, pracovných postupov a iných materiálov, poskytnuté Poskytovateľovi Objednávateľom alebo v mene Objednávateľa v súvislosti s plnením tejto Zmluvy, ktoré nie sú verejne prístupné, a to najmä, nie však výlučne informácie týkajúce činnosti Objednávateľa podľa tejto Zmluvy, skutočnosti týkajúce sa majetku, objektov a materiálno-technického vybavenia, personálnych a ekonomických pomerov Objednávateľa alebo informácie, s ktorými sa má nakladať, vzhľadom na okolnosti známe Poskytovateľovi pri ich poskytnutí ako s dôvernými, alebo akékoľvek informácie a údaje, ktoré Objednávateľ výslovne označí ako dôverné (ďalej len „**Dôverné informácie**“).

Poskytovateľ sa podpisom tejto Zmluvy zaväzuje, že Dôverné informácie neoznámi, neposkytne ani inak nesprístupní ani neumožní získať tretej osobe, nezverejní, nezahrnie do žiadnej publikácie ani nepoužije vo svoj prospech alebo v prospech tretej osoby bez predchádzajúceho písomného súhlasu Objednávateľa a že nepoužije priamo alebo nepriamo žiadne z Dôverných informácií pre akýkoľvek iný účel, než plnenie tejto Zmluvy.

Poskytovateľ sa zaväzuje dodržiavať a prijať zodpovedajúce technické, organizačné a iné opatrenia potrebné na ochranu Dôverných informácií, ktoré mu boli alebo mu budú poskytnuté, alebo sprístupnené, pred neoprávnenou manipuláciou s nimi.

Poskytovateľ môže použiť Dôverné informácie iba pre účel, ktorý bol vopred dohodnutý a po skončení ich poskytovania nesmie bez akéhokoľvek časového obmedzenia použiť Dôverné informácie na akýkoľvek účel. Poskytovateľ zároveň nesmie bez akéhokoľvek časového obmedzenia poskytnúť akékoľvek Dôverné informácie tretím osobám, pokiaľ nie je v tejto Zmluve výslovne uvedené inak.

Poskytovateľ je povinný zabezpečiť, aby povinnosti vyplývajúce z tejto Zmluvy týkajúce sa povinnosti mlčanlivosti, boli dodržiavané všetkými jeho zamestnancami a spolupracujúcim tretími osobami, ak tieto osoby v súlade s touto Zmluvou získajú alebo majú k dispozícii Dôverné informácie. Zároveň je Poskytovateľ oprávnený poskytnúť zamestnancom a spolupracujúcim tretím osobám Dôverné informácie výlučne len v rozsahu, ktorý je nevyhnutný na plnenie ich povinností pri plnení Zmluvy. Spolupracujúce tretie osoby a zamestnanci, ktorí budú mať prístup k Dôverným informáciám je Poskytovateľ povinný zaviazať k dodržiavaniu mlčanlivosti o Dôverných informáciách v rovnakom rozsahu a za rovnakých podmienok, ako sú stanovené týmto článkom Zmluvy; uvedené neplatí, ak sú spolupracujúce osoby zaviazané povinnosťou mlčanlivosti zo zákona (napr. advokáti a daňoví poradcovia). Porušenie povinnosti stanovenej týmto článkom Zmluvy treťou osobou spolupracujúcou so zmluvnou stranou alebo jej zamestnancom, štatutárom alebo spoločníkom je považované za porušenie tejto povinnosti Poskytovateľom.

Zmluvné strany vyhlasujú, že Poskytovateľ nebude mať pri plnení tejto Zmluvy prístup k osobným údajom dotknutých osôb, ktoré spracováva Objednávateľ vo svojich informačných systémoch. V prípade, ak pri plnení Zmluvy Poskytovateľ príde výnimočne alebo náhodne do styku s osobnými údajmi spracovávanými Objednávateľom v jeho informačných systémoch, zaväzuje sa Poskytovateľ zachovávať mlčanlivosť o takýchto osobných údajoch a bez súhlasu prevádzkovateľa informačného systému ich nesmie zverejniť a nikomu poskytnúť ani sprístupniť.

Poskytovateľ je povinný všetky doklady, podklady a iné písomnosti (bez ohľadu na ich formu), ktoré obdrží, získa alebo vytvorí pri plnení Zmluvy, odovzdať Objednávateľovi bezodkladne po odovzdaní Predmetu plnenia, resp. po predčasnom skončení tejto Zmluvy, pokiaľ z právnych predpisov nevyplýva inak.

Povinnosť mlčanlivosti podľa tohto článku Zmluvy sa vzhľadom na povahu Dôverných informácií dojednáva bez časového obmedzenia a platí aj po skončení tejto Zmluvy akýmkoľvek spôsobom.

Porušenie povinnosti mlčanlivosti sa považuje za podstatné porušenie tejto Zmluvy.

Informácie o spracúvaní osobných údajov u Objednávateľa je možné nájsť na webovej stránke <https://emergency-ba.sk/> časť: Ochrana osobných údajov. Uvedené je zároveň splnením informačnej povinnosti prevádzkovateľa vo vzťahu k dotknutým osobám v zmysle článku 13 a 14 GDPR. Poskytovateľ vyhlasuje, že sa so spracúvaním osobných údajov u Objednávateľa oboznámil, týmto informáciám v celom rozsahu porozumel a zaväzuje sa bez zbytočného odkladu po podpise tejto Zmluvy oboznámiť aj ostatné dotknuté osoby (svojich zamestnancov, zástupcov a pod.) s informáciami o spracúvaní ich osobných údajov Objednávateľa.

**Článok XIII.**

**Osobitné ustanovenia**

* + - 1. Poskytovateľ vyhlasuje a ubezpečuje Objednávateľa ku dňu podpisu tejto Zmluvy, že:

1. osoba konajúca za Poskytovateľa je v plnom rozsahu oprávnená dojednať, uzavrieť a podpísať Zmluvu a vykonávať práva a povinnosti v nej upravené;
2. je spoločnosťou riadne založenou a existujúcou a má všetky oprávnenia na poskytnutie Predmetu zmluvy v zmysle zákona a tejto Zmluvy;
3. je zapísaný v registri partnerov verejného sektora;
4. spĺňa všetky podmienky stanovené všeobecne záväznými právnymi predpismi a touto Zmluvou na poskytovanie Predmetu zmluvy.
   * + 1. Objednávateľ zabezpečí oprávnenie pre vstup Poskytovateľa do priestorov a objektov Objednávateľa v súvislosti s plnením tejto Zmluvy.
       2. Prevzatím odpadu od objednávateľa preberá poskytovateľ zodpovednosť v zmysle § 11 ods. 3 Vyhlášky MŽP SR č. 366/2015 Z. z. o evidenčnej povinnosti a ohlasovacej povinnosti v znení neskorších predpisov, ako odosielateľ odpadu. Kópie hlásenia (SLNO) zasiela poskytovateľ príslušným úradom za obdobie kalendárneho mesiaca, v ktorom sa uskutočnila preprava nebezpečného odpadu, do desiateho dňa nasledujúceho mesiaca.
       3. Poskytovateľ si vyhradzuje právo, v prípade zmien v technických a legislatívnych podmienkach prevádzkovateľa zariadenia na nakladanie s nebezpečným odpadom, na predloženie nových alebo rozšírenie už existujúcich chemických analýz nebezpečných odpadov v zmysle Vyhlášky MŽP SR č. 371/2015 Z. z., ktorou sa vykonávajú niektoré ustanovenia Zákona o odpadoch.

**Článok XIV.**

**Záverečné ustanovenia**

1. **Táto Zmluva nadobúda platnosť dňom podpisu a účinnosť dňom nasledujúcim po dni jej zverejnenia postupom** podľa zákona č. [211/2000 Z. z.](https://www.slov-lex.sk/pravne-predpisy/SK/ZZ/2000/211/20210101) o slobodnom prístupe k informáciám (zákon o slobode informácií) v znení neskorších predpisov.
2. Táto Zmluva je povinne zverejňovanou zmluvou v zmysle § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a obidve Zmluvné strany súhlasia s jej zverejnením v Centrálnom registri zmlúv.
3. Ak niektoré okolnosti nie sú touto Zmluvou upravené, riadia sa podmienkami stanovenými v súťažných podkladoch. V ostatných záležitostiach, bližšie neupravených v tejto Zmluve, ani v súťažných podkladoch, platia príslušné ustanovenia Obchodného zákonníka v platnom znení. V prípade rozporu tejto Zmluvy so súťažnými podkladmi, ponukou uchádzača, má prednosť táto Zmluva.
4. Zmluvný vzťah sa riadi právnym poriadkom platným na území Slovenskej republiky (najmä Obchodným zákonníkom), pričom akékoľvek spory medzi Zmluvnými stranami rozhodne príslušný všeobecný súd Slovenskej republiky.
5. Zmluvné strany sú povinné vyvíjať všetko úsilie k vytvoreniu potrebných podmienok pre realizáciu tejto Zmluvy v súlade s pravidlami poctivého obchodného styku.
6. Zmluvu možno meniť len po vzájomnej dohode Zmluvných strán formou číslovaného písomného dodatku podpísaného oboma Zmluvnými stranami. Dodatok k Zmluve musí byť podpísaný oprávnenými zástupcami Zmluvných strán, pričom podpisy musia byť na tej istej listine, v opačnom prípade sa má za to, že k uzatvoreniu dodatku k Zmluve nedošlo. Poskytovateľ berie na vedomie, že Objednávateľ je povinný pri uzatváraní dodatkov k Zmluve postupovať v súlade s ustanoveniami § 18 zákona o verejnom obstarávaní.
7. Táto Zmluva je vyhotovená v dvoch rovnopisoch, z ktorých každý má platnosť originálu. Každá zmluvná strana obdrží jedno jej vyhotovenie.
8. Neoddeliteľnými prílohami tejto zmluvy sú:

* **Príloha č. 1:** Cenová ponuky
* **Príloha č. 2:** Zoznam odberných miest ZZS BA
* **Príloha č. 3:** Súhlas na prepravu nebezpečných odpadov
* **Príloha č. 4:** Sprievodný list nebezpečného odpadu, Identifikačný list nebezpečného odpadu, doklad o množstve a druhu dodaného odpadu, protokol z analytickej kontroly odpadov, vážny lístok
* **Príloha č. 5:** Subdodávatelia

1. Zmluvné strany vyhlasujú, že si Zmluvu pozorne prečítali, jej obsahu porozumeli a ten predstavuje ich skutočnú a slobodnú vôľu zbavenú akéhokoľvek omylu. Svoje prejavy vôle obsiahnuté v Zmluve Zmluvné strany považujú za určité a zrozumiteľné, vyjadrené nie v tiesni a nie za nápadne nevýhodných podmienok. Zmluvné strany na znak svojho súhlasu s obsahom Zmluvy túto Zmluvu podpísali.

V Bratislave, dňa .................. V Bratislave, dňa ..................

**Za Objednávateľa: Za Poskytovateľa :**

|  |  |
| --- | --- |
|  |  |

..................................................................... .....................................................................

**Záchranná zdravotná služba Bratislava**

Ing. Slavomír Gruška, MBA riaditeľ